**Davčna obravnava plačil povezanim osebam na podlagi negativne obrestne mere**

**Pojasnilo FURS št.** **0920-14601/2022-2 z dne** **15. 12. 2022**

Znotraj mednarodne skupine podjetij prihaja pogosto do »internega« financiranja, ki ima lahko različne oblike npr. klasična posojila, združevanja denarnih sredstev (»cash-pooling«) itd. V tržnih pogojih negativnih obrestnih mer nosijo breme posojila posojilodajalci, ki morajo posojilojemalcem za plasma denarja plačati. V konkretnem primeru slovenska družba, ki je del mednarodne skupine, daje posojilo tuji povezani družbi, nerezidentki. V posojilni pogodbi je dogovorjena pogodbena obrestna mera trimesečni EURIBOR. Ker je bil trimesečni EURIBOR v obdobju od leta 2016 do julija tega leta negativen je slovenska družba morala povezani družbi plačati za plasma denarja in na tej podlagi pripoznati finančni odhodek. Zanima vas:

1. Kako se davčno obravnavajo opisani finančni odhodki, ki so posledica negativne obrestne mere, dogovorjene za posojanje oziroma plasma denarja povezani osebi, nerezidentu.
2. Ali plačilo posojilodajalca posojilojemalcu na podlagi negativne obrestne mere podlega davčnemu odtegljaju iz druge točke prvega odstavka 70. člena [Zakona o davku od dohodkov pravnih oseb - ZDDPO-2](http://www.pisrs.si/Pis.web/pregledPredpisa?id=ZAKO4687).
3. Ali v primeru plačila posojilodajalca posojilojemalcu na podlagi negativne obrestne mere lahko pride do prikritega izplačila dobička iz sedme točke 74. člena ZDDPO-2 in če je odgovor da, v katerih primerih.

V nadaljevanju vam odgovarjamo.

Denarna politika Evropske centralne banke je preko usmerjanja povprečne obrestne mere, po kateri si skupina izbranih evropskih bank med seboj posoja denar (EURIBOR) dosegla, da so od leta 2016 naprej tudi nefinančni gospodarski subjekti, ki ponujajo denarna sredstva, soočeni z negativno tržno obrestno mero. Pomeni, da za prepustitev rabe denarja v posameznih primerih ne morejo zahtevati plačila, ampak morajo za prepustitev celo plačati. To, z vidika zgodovine denarnih trgov, izjemno stanje je pred samo davčno obravnavo potrebno vsebinsko opredeliti. Bistveno pri tem je vprašanje, kaj po vsebini predstavlja plačilo »posojilodajalca« za prepustitev rabe denarja.

Pravna teorija obresti opredeljuje kot plačilo za prepustitev rabe denarnega zneska ali druge nadomestne stvari, ki se zaračunava od vsote glavne terjatve in po času, v katerem uporaba traja. Povedano preprosteje so obresti nadomestilo za uporabo denarja v času in kot take urejene v [Obligacijskem zakoniku - OZ](http://www.pisrs.si/Pis.web/pregledPredpisa?id=ZAKO1263) v členih od 374 do 383. V skladu z drugim odstavkom 5. člena [Zakona o davčnem postopku - ZDavP-2](http://www.pisrs.si/Pis.web/pregledPredpisa?id=ZAKO4703) se predmet obdavčitve in okoliščine ter dejstva, ki so bistveni za obdavčenje, vrednotijo po svoji gospodarski (ekonomski) vsebini.

Predstavljenemu pravnemu okviru sledi tudi 19. člen ZDDPO-2, ki omejuje prihodke in odhodke iz naslova obresti na posojila med povezanimi osebami. Tako se pri davčnem ugotavljanju prihodkov upoštevajo obračunane obresti na **dana posojila** povezanim osebam, vendar najmanj do višine priznane obrestne mere (v nadaljevanju: POM). Obratno se pri ugotavljanju odhodkov upoštevajo obračunane obresti na **prejeta posojila** od povezanih oseb, vendar največ do višine POM.

Obresti, kot vrsta dohodka s posebno davčno obravnavo, predstavljajo torej na strani posojilodajalca prihodke na strani posojilojemalca pa odhodke. Iz navedenega sledi, da prihodkov, odhodkov in plačil na podlagi negativne obrestne mere ni mogoče obravnavati kot prihodkov, odhodkov in plačil iz naslova obresti. Plačilo na podlagi negativne obrestne se posledično ne presoja po [Pravilniku o priznani obrestni meri](http://www.pisrs.si/Pis.web/pregledPredpisa?id=PRAV7544) (v nadaljevanju: Pravilnik). Pri plačilu na podlagi negativne obrestne mere gre po vsebini za plačilo storitve, pogosto imenovane ležarina. Kadar je plačilo izvršeno povezani osebi, nerezidentu, se davčno priznavanje z njim povezanih odhodkov presoja na podlagi 16. člena ZDDPO-2. Zavezancu se odhodki pri poslovanju s povezanimi osebami, nerezidenti, davčno priznajo največ do višine, ugotovljene z upoštevanjem primerljivih tržnih cen.

Z vidika davčne obravnave je pomembno, da so (bile) v obdobju od 2016 do 2022 negativne obrestne mere na posameznih segmentih denarnega trga stvarnost, ki se ji gospodarski subjekti niso mogli izogniti. V praksi so bila tako primeroma denarna sredstva na transakcijskih računih obremenjena z bančnimi ležarinami, te pa so zagotovo vplivale na tržne pogoje plasmajev presežnih denarnih sredstev na nebančnem trgu. Ker so denarna sredstva neobhodno tako pogoj kot posledica gospodarskega delovanja, bi bilo splošno zavračanje davčnega priznavanja odhodkov iz naslova negativne obrestne mere nedvomno v nasprotju z 29. členom ZDDPO-2 in posledično s samim namenom zakona.

Ker plačilo na podlagi negativne obrestne mere ne predstavlja plačila obresti, se odhodki povezani z njim, pri transakcijah med povezanimi osebami, ne presojajo na podlagi 19. člena ZDDPO oziroma na podlagi POM. To pomeni, da posojilodajalec (položnik) ne more dokazovati davčne upravičenosti nastalih mu odhodkov s POM, katere izračun na podlagi Pravilnika vrne negativno vrednost[[1]](#footnote-1). V praksi zato velja, da se davčno priznavanje odhodkov, lahko utemeljuje le s POM, ki je večji od nič.

Pod 1:

Plačilo na podlagi negativne obrestne mere predstavlja za davčne namene plačilo za storitev. Kadar je plačilo na podlagi negativne obrestne mere izvršeno povezani osebi, nerezidentu, se davčno priznavanje z njim povezanih odhodkov presoja na podlagi 16. člena ZDDPO-2. Zavezancu se odhodki pri poslovanju s povezanimi osebami, nerezidenti, davčno priznajo največ do višine, ugotovljene z upoštevanjem primerljivih tržnih cen.

Pod 2:

Plačilo na podlagi negativne obrestne mere se za davčne namene ne smatra za plačilo obresti in posledično ne podlegajo davčnemu odtegljaju iz druge točke prvega odstavka 70. člena ZDDPO-2.

Pod 3:

Do prikritega izplačila dobička iz sedme točke 74. člena ZDDPO-2 pride v primeru plačila nerezidentu, ki je višje, kot bi bilo plačilo izvedeno ob upoštevanju primerljive tržne cene iz 16. člena ZDDPO-2.

1. Variabilni del obrestne mere (najpogosteje EURIBOR) ne more preseči fiksnih pribitkov. [↑](#footnote-ref-1)